LV Eiropas Savienības Oficiālais Vēstnesis L 54/28

EBTA UZRAUDZĪBAS IESTĀDES LĒMUMS

Nr. 378/06/COL

(2006. gada 6. decembris)

par atbalstāmo apgabalu plānu un atbalsta apmēriem (Islande)

EBTA UZRAUDZĪBAS IESTĀDE (1),

ņemot vērā Eiropas Ekonomikas zonas līgumu (2) un jo īpaši tā 61.–63. pantu, kā arī šā līguma 26. protokolu

ņemot vērā Nolīgumu starp EBTA valstīm par uzraudzības iestādes un tiesas izveidošanu (3) un jo īpaši tā 24. pantu,

ņemot vērā Uzraudzības un Tiesas izveides nolīguma 3. protokola I daļas 1. panta 3. punktu un II daļas 4. panta 3. punktu,

ņemot vērā Uzraudzības iestādes EEZ līguma 61. un 62. panta piemērošanas un interpretācijas pamatnostādnes (4) un jo īpaši pamatnostādņu 25.B nodaļu “Valstu reģionālais atbalsts 2007.–2013. gadam”,

tā kā:

I. FAKTI

1. Procedūra

Islandes pārstāvniecības Eiropas Savienībā 2006. gada 7. jūlija vēstulē, kas Iestādē saņemta un reģistrēta 2006. gada 11. jūlijā (atsauces Nr. 380966), Islandes valsts iestādes saskaņā ar Uzraudzības un Tiesas izveides nolīguma 3. protokola I daļas 1. panta 3. punktu paziņoja par jaunu atbalstāmo apgabalu plānu un atbalsta apmēriem Islandē, kas piemērojami no 2007. gada 1. janvāra līdz 2013. gada 31. decembrim. Paziņojums balstījās uz jaunu NUTS klasifikāciju, kurā Islandi iedala divos NUTS reģionos, un to iesniedza ar atrunu, ja Eiropas Kopienu Statistikas birojs pieņem Islandes valdības ierosinājumu pieņemt šo jauno klasifikāciju.

Iestāde 2006. gada 13. jūlija vēstulē (atsauces Nr. 381227) paziņoja Islandes iestādēm, ka bez apliecinājuma, ka Statistikas birojs ir oficiāli apstiprinājis ierosinājumu klasificēt Islandes teritoriju divos NUTS III reģionos, tā nevar definēt savu nostāju attiecībā uz piedāvāto plānu.

Islandes pārstāvniecības Eiropas Savienībā 2006. gada 20. oktobra vēstulē, ar kuru tika tālāk nosūtīta Finanšu ministrijas 2006. gada 20. oktobra vēstule, ko Iestādē saņēma un reģistrēja 2006. gada 25. oktobrī (atsauces Nr. 395420), Islandes iestādes paziņoja Iestādei par grozījumiem paziņojumā par reģionālā atbalsta plānu Islandei 2007.–2013. gadam.

Iestāde 2006. gada 25. oktobra vēstulē (atsauces Nr. 396970) pieprasīja no Islandes iestādēm papildu informāciju.

Papildu informācija Iestādei tika sniegta Finanšu ministrijas 2006. gada 16. novembra vēstulē (atsauces Nr. 398727).

2. Priekšvēsture

Iestāde 2006. gada 6. aprīļa vēstulē Islandes pārstāvniecībai Eiropas Savienībā (atsauces Nr. 369212) informēja Islandes valsts iestādes par to, ka Iestāde pieņēmusi jaunas pamatnostādnes attiecībā uz reģionālo atbalstu 2007.–2013. gadam kā jaunu 25.B nodaļu Valsts atbalsta pamatnostādnēs.

Turklāt saskaņā ar Uzraudzības un Tiesas izveides nolīguma 3. protokola I daļas 1. panta 1. punktu Iestāde ierosināja, lai Islandes valsts iestādes piekrīt atbilstīgajiem pasākumiem, kas noteikti Valsts atbalsta pamatnostādņu 25.B.8. nodaļā (5).

Islandes pārstāvniecības Eiropas Savienībā 2006. gada 11. aprīļa vēstulē, kas Iestādē saņemta un reģistrēta 2006. gada 12. aprīlī (atsauces Nr. 369986), Islandes valsts iestādes piekrita ierosinātajiem atbilstīgajiem pasākumiem.

Valsts atbalsta pamatnostādņu jaunajā 25.B nodaļā noteikts, ka valsts ieguldījumu atbalsts var tikt piešķirts, lai veicinātu tālāku ekonomisko attīstību atsevišķos nelabvēlīgos reģionos. Lai EBTA valstis varētu piešķirt šādu atbalstu, Iestādei jāpaziņo un tai jāapstiprina atbalstāmo apgabalu plāns.

Jaunajā Valsts atbalsta pamatnostādņu 25.B nodaļā ir paredzēts, ka reģioni ar zemu apdzīvotības blīvumu, kas sākotnēji definēti kā NUTS III līmeņa (6) reģioni ar mazāk par 12,5 iedzīvotājiem uz kvadrātkilometru, atbilst iekļaušanai plānā. Tomēr Islande saskaņā ar NUTS klasifikācijas sistēmu ir NUTS III reģions (būdama arī NUTS I un NUTS II reģions). Islandes iedzīvotāju blīvums ir mazāks nekā 12,5 iedzīvotāji uz kvadrātkilometru (7). Ņemot vērā Islandes iedzīvotāju struktūras īpašo modeli, Uzraudzības iestāde ir nolēmusi noteikt Islandes iedzīvotāju īpatsvaru kā NUTS IV reģionam ar zemu iedzīvotāju blīvumu. 31,6 % Islandes iedzīvotāju dzīvo reģionos, kuros iedzīvotāju blīvums ir zemāks nekā 12,5 iedzīvotāji uz kvadrātkilometru. Tādējādi valsts iedzīvotāju īpatsvars Islandei ir 31,6 %.

Tomēr Iestāde, ņemot vērā paredzamo Islandes NUTS klasifikācijas reformu, ir skaidri noteikusi jaunajā Valsts atbalsta pamatnostādņu 25. B nodaļā (8), ka atbalstāmo reģionu plānu var definēt, atsaucoties uz NUTS III reģioniem, ja Islandē tiek ieviests vairāk nekā viens NUTS III reģions.

Islandes iestādes 2006. gada 25. oktobrī informēja Iestādi, ka Statistikas birojs ir apstiprinājis jauno NUTS klasifikāciju attiecībā uz Islandi, kuras pamatā ir divi NUTS III reģioni, no 2008. gada 1. janvāra.

3. Ierosināto plānu apraksts

Islandes iestādes paziņoja divus atbalstāmo reģionu plānus, kas balstās uz divām NUTS klasifikācijām pēc kārtas: viens no tiem balstās uz esošo NUTS klasifikāciju laika posmam no 2007. gada 1. janvāra līdz 2007. gada 31. decembrim, un otrs balstās uz jauno NUTS klasifikāciju laika posmam no 2008. gada 1. janvāra līdz 2013. gada 31. decembrim.

3.1. Ierosinātais plāns laika posmam no 2007. gada 1. janvāra līdz 2007. gada 31. decembrim

3.1.1. Metodika un pārklājums

Islandē mazāk par 12,5 iedzīvotājiem uz kvadrātkilometru ir sešos NUTS IV reģionos: Austurland, Norðurland eystra, Norðurland vestra, Suðurland, Vestfirðir un Vesturland. Šie visi NUTS VI reģioni ir ierosināti par piemērotiem valsts reģionālajam atbalstam.

Iekļauto teritoriju iedzīvotāju kopskaits ir 96 010 iedzīvotāji, un teritoriju vidējais apdzīvotības blīvums ir 0,95 iedzīvotāji uz kvadrātkilometru (9). Šo teritoriju iedzīvotāji veido 31,4 % no Islandes iedzīvotāju kopskaita.

Piedāvātajā atbalstāmo reģionu plānā 2007. gada 1. janvārim – 2007. gada 31. decembrim ir seši šeit minētie NUTS IV reģioni, un tam par ilustrāciju kalpo karte šim lēmumam pievienotajā 1. pielikumā.

Šā lēmuma 2. pielikumā tiek sniegts pārskats par pašvaldībām, uz ko attiecas reģionālā atbalsta plāns laika posmam no 2007. gada 1. janvāra līdz 2007. gada 31. decembrim.

3.1.2. Atbalsta maksimālās robežas

Islandes iestādes ierosina uz visiem plānā iekļautajiem reģioniem attiecināt maksimālo atbalsta intensitāti, ko paredz Iestādes pamatnostādnes par reģionālo atbalstu.

Attiecīgi 1. tabulā ir norādīta paziņotā atbalsta intensitāte.

1. tabula

Ģeogrāfiskais apgabals Vispārējā atbalsta maksimālā robeža (BDE) (10) Papildu atbalsts vidējiem uzņēmumiem (11) (BDE) Papildu atbalsts maziem uzņēmumiem (11) (BDE) Visas piemērotās teritorijas 15 % 10 % 20 %

3.2. Ierosinātais plāns laika posmam no 2008. gada 1. janvāra līdz 2013. gada 31. decembrim

3.2.1. Metodika un pārklājums

Islandes iestādes 2006. gada 9. jūnija vēstulē oficiāli pieprasīja, lai Statistikas birojs attiecībā uz Islandi pieņemtu jaunu NUTS klasifikāciju ar diviem NUTS III reģioniem. Šie divi NUTS III reģioni ir, pirmkārt, galvaspilsētas reģions (“Höfuðborgarsvæði”) un, otrkārt, Islande ārpus galvaspilsētas reģiona (“Landsbyggð”). NUTS III reģions “Islande ārpus galvaspilsētas reģiona” atbilst ziemeļrietumu, ziemeļaustrumu un dienvidu vēlēšanu apgabalam.

Eiropas Kopienu Statistikas biroja ģenerāldirektors 2006. gada 27. septembra vēstulē paziņoja Islandes iestādēm, ka Islandes jaunais iedalījums divos NUTS III reģionos stāsies spēkā 2008. gada 1. janvārī.

Iekļauto teritoriju iedzīvotāju kopskaits ir 113 485 iedzīvotāji, un teritoriju vidējais apdzīvotības blīvums ir 1,2 iedzīvotāji uz kvadrātkilometru (12). Šo teritoriju iedzīvotāji veido 37,5 % no Islandes iedzīvotāju kopskaita.

Piedāvātajā atbalstāmo reģionu plānā 2008.–2013. gadam ir trīs lauku vēlēšanu apgabali, un tam par ilustrāciju kalpo karte šim lēmumam pievienotajā 3. pielikumā.

Šā lēmuma 4. pielikumā tiek sniegts pārskats par pašvaldībām, uz ko attiecas reģionālā atbalsta plāns laika posmam no 2008. gada 1. janvāra līdz 2013. gada 31. decembrim.

3.2.2. Atbalsta maksimālās robežas

Islandes iestādes ierosina uz visiem plānā iekļautajiem reģioniem attiecināt maksimālo atbalsta intensitāti.

Attiecīgi 2. tabulā ir norādīta paziņotā atbalsta intensitāte.

2. tabula

Ģeogrāfiskais apgabals Vispārējā atbalsta maksimālā robeža (BDE) (13) Papildu atbalsts vidējiem uzņēmumiem (14) (BDE) Papildu atbalsts maziem uzņēmumiem (14) (BDE) Visas piemērotās teritorijas 15 % 10 % 20 %

II. NOVĒRTĒJUMS

1. Paziņojuma formalitātes

Valsts atbalsta pamatnostādņu 25.B.7. nodaļā (15) teikts, ka “EBTA valsts reģioni, kas tiesīgi saņemt reģionālo atbalstu saskaņā ar atkāpēm, un katra reģiona apstiprinātās atbalsta intensitātes maksimālās robežas attiecībā uz atbalstu sākotnējiem ieguldījumiem kopā veido EBTA valsts reģionālā atbalsta plānu”.

Paša plāna izveidošana nav saistīta ar jebkādu tiešo atbalstu EEZ līguma 61. panta 1. punkta nozīmē. Taču plāna apstiprināšana un pamatnostādnes par reģionālo atbalstu kopā izveido struktūru atbalsta piešķiršanai reģionālā atbalsta shēmu ietvaros.

Piekrītot atbilstīgajiem pasākumiem, Islandes valdība piekrita pieteikt vienotu reģionālā atbalsta plānu (16) saskaņā ar Uzraudzības un Tiesas izveides nolīguma 3. protokola I daļas 1. panta 3. punktu. Paziņojums 2006. gada 7. jūlijā (atsauces Nr. 380966), kurā izmaiņas izdarītas ar 2006. gada 25. oktobra grozījumiem (atsauces Nr. 395420) un kas papildināta ar 2006. gada 16. novembra vēstuli, ir pilnīgs paziņojums. Tādējādi Islandes valsts iestādes ir izpildījušas savas saistības attiecībā uz piekrišanu atbilstīgajiem pasākumiem un Uzraudzības un Tiesas izveides nolīguma 3. protokola I daļas 1. panta 3. punktu. Līdz ar to, atbilstoši 25.B.7. nodaļas 86. punktam, Iestāde izvērtēs paziņojumu saskaņā ar Uzraudzības un Tiesas izveides nolīguma 3. protokola I daļas 1. panta 3. punktā paredzēto procedūru.

Iestādes veiktās paziņojuma pārbaudes pamatā ir kritēriji, kas noteikti Valsts atbalsta pamatnostādņu 25.B.3. un 25.B.4. nodaļā.

2. Attiecīgo valsts atbalsta noteikumu piemērošana

2.1. Reģionālā atbalsta plāns no 2007. gada 1. janvāra līdz 2007. gada 31. decembrim

2.1.1. Metodika un pārklājums

Saskaņā ar Valsts atbalsta pamatnostādņu 25.B.3.3.2. nodaļas noteikumiem Islandes iestādes ierosināja metodi, kas balstās uz NUTS IV ģeogrāfiskajiem reģioniem ar iedzīvotāju blīvumu, kas mazāks par 12,5 iedzīvotājiem uz kvadrātkilometru.

Iestāde norāda, ka ierosinātajā atbalstāmajā reģionā iedzīvotāju kopskaits ir 96 010 iedzīvotāji un iedzīvotāju blīvums ir 0,95 iedzīvotāji uz kvadrātkilometru. Ierosinātais atbalstāmo reģionu plāns aptver 31,4 % visu Islandes iedzīvotāju. Kopējais aptverto iedzīvotāju īpatsvars 31,4 % apmērā, ko Islandes valsts iestādes ieteikušas kā piemērotu atbalstam, nepārsniedz 25.B.3.3.1. nodaļā noteikto valsts iedzīvotāju skaita maksimālo robežu – 31,6 % (17).

Iestāde konstatē, ka šā ierosinājuma daļa atbilst Valsts atbalsta pamatnostādņu 25.B nodaļas kritērijiem.

2.1.2. Atbalsta maksimālās robežas

Islandes valsts iestādes ir ierosinājušas vispārējas atbalsta maksimālās robežas visām tām teritorijām, kuras aptvertas reģionālā atbalsta plānā, 15 % BDE apmērā lieliem uzņēmumiem ar 10 % papildinājumu vidējiem uzņēmumiem un 20 % – maziem uzņēmumiem.

Šāda pieeja atbilst Valsts atbalsta pamatnostādņu 25.B.4.1.2. nodaļas (18) noteikumiem, kas nosaka: “Reģioni ar mazu apdzīvotības blīvumu (atbilst NUTS III līmenim vai mazāki) un NUTS III reģioni vai to teritorijas daļas, kuriem ir kopīga sauszemes robeža ar valsti, kas nav Eiropas Ekonomikas zonas vai EBTA dalībvalsts, vienmēr var pretendēt uz atbalsta intensitāti 15 % BDE apmērā.” (papildināts ar izcēlumu).

Valsts atbalsta pamatnostādnes (19) paredz arī, ka “attiecībā uz atbalstu maziem un vidējiem uzņēmumiem 25.B.4.1.2. nodaļā minētās atbalsta maksimālās robežas var palielināt par 20 % BDE atbalstam, kas piešķirts maziem uzņēmumiem, un par 10 % BDE atbalstam, kas piešķirts vidējiem uzņēmumiem”.

Tādējādi Iestāde secina, ka Islandes valsts iestāžu ierosinātā reģionālā atbalsta maksimālā intensitāte ir saskaņā ar Valsts atbalsta pamatnostādnēm.

2.2. Reģionālā atbalsta plāns no 2008. gada 1. janvāra līdz 2013. gada 31. decembrim

2.2.1. Metodika un pārklājums

Saskaņā ar Valsts atbalsta pamatnostādņu 25.B.3.3.2. nodaļas noteikumiem Islandes iestādes ierosināja metodi, kas balstās uz NUTS III ģeogrāfiskajiem reģioniem ar iedzīvotāju blīvumu, kas mazāks par 12,5 iedzīvotājiem uz kvadrātkilometru.

Iestāde norāda, ka ierosinātajā atbalstāmajā reģionā iedzīvotāju kopskaits ir 113 485 iedzīvotāji un iedzīvotāju blīvums ir 1,2 iedzīvotāji uz kvadrātkilometru. Ierosinātais atbalstāmo reģionu plāns aptver 37,5 % visu Islandes iedzīvotāju. Kopējais aptverto iedzīvotāju īpatsvars 37,5 % apmērā, ko Islandes valsts iestādes ieteikušas kā piemērotu atbalstam, pārsniedz 25.B.3.3.1. nodaļā noteikto maksimālo robežu saistībā ar valsts iedzīvotāju skaitu (20). Tomēr Iestāde nodrošināja iespēju atkārtoti izvērtēt kopējā iedzīvotāju skaita aptveršanas rādītāju attiecībā uz Islandi gadījumā, ja klasifikāciju groza, ieviešot vairāk par vienu NUTS III reģionu (21). Tādēļ ir pieņemams augstāks iedzīvotāju aptveršanas rādītājs.

Iestāde konstatē, ka šī ierosinājuma daļa atbilst attiecīgajiem Valsts atbalsta pamatnostādņu 25.B nodaļas kritērijiem.

2.2.2. Atbalsta maksimālās robežas

Islandes valsts iestādes ir ierosinājušas vispārējas atbalsta maksimālās robežas visām tām teritorijām, kuras aptvertas reģionālā atbalsta plānā, 15 % BDE apmērā lieliem uzņēmumiem ar 10 % papildinājumu vidējiem uzņēmumiem un 20 % – maziem uzņēmumiem.

Šāda pieeja atbilst Valsts atbalsta pamatnostādņu 25.B.4.1.2. nodaļas (22) noteikumiem, kas nosaka: “Reģioni ar mazu apdzīvotības blīvumu (atbilst NUTS III līmenim vai mazāki) un NUTS III reģioni vai to teritorijas daļas, kuriem ir kopīga sauszemes robeža ar valsti, kas nav Eiropas Ekonomikas zonas vai EBTA dalībvalsts, vienmēr var pretendēt uz atbalsta intensitāti 15 % BDE apmērā.” (papildināts ar izcēlumu).

Valsts atbalsta pamatnostādnes (23) paredz arī, ka “attiecībā uz atbalstu maziem un vidējiem uzņēmumiem 25.B.4.1.2. nodaļā minētās atbalsta maksimālās robežas var palielināt par 20 % BDE atbalstam, kas piešķirts maziem uzņēmumiem, un par 10 % BDE atbalstam, kas piešķirts vidējiem uzņēmumiem”.

Tādējādi Iestāde secina, ka Islandes valsts iestāžu ierosinātā reģionālā atbalsta maksimālā intensitāte ir saskaņā ar Valsts atbalsta pamatnostādnēm.

3. Lēmuma darbības joma un atbalsta summēšana

Atbalstāmo teritoriju plānu principā piemēro no 2007. gada 1. janvāra līdz 2013. gada 31. decembrim. Tomēr plānam, kā paredzēts Valsts atbalsta pamatnostādņu 25.B.7. nodaļā (24), var veikt vidusposma pārskatu 2010. gadā.

Lēmums neierobežo Iestādes pilnvaras vajadzības gadījumā pirms augstāk minētā perioda beigām pārskatīt plānu saskaņā ar Uzraudzības un Tiesas izveides nolīguma 3. protokola I daļas 1. panta 1. punktu.

Islandes valsts iestādēm tiek atgādināts, ka, piemērojot reģionālā atbalsta shēmas kuģu būvniecībai, reģioniem, uz kuriem attiecas 61. panta 3. punkta c) apakšpunkts, paredzētās maksimālās robežas 12,5 % apmērā nedrīkst tikt pārsniegtas, ņemot vērā Valsts atbalsta pamatnostādņu 24.B nodaļas 3.3.6. sadaļas noteikumus (25) saistībā ar Valsts atbalsta pamatnostādņu 45.B nodaļu.

Ierosinātās atbalsta maksimālās robežas ir kumulatīvas, t. i., tās norāda uz augšējo robežu reģionālajam ieguldījumu atbalstam no visiem valsts līdzekļiem, ko piešķir kādam ieguldījumu projektam.

Turklāt reģionālo ieguldījumu atbalstu attiecībā uz tiem pašiem attaisnotajiem izdevumiem nedrīkst apvienot ar de minimis atbalstu, lai apietu Valsts atbalsta pamatnostādnēs noteikto maksimālo atbalsta intensitāti.

Jebkura reģionālā atbalsta shēma, kurai nav grupveida atbrīvojuma un kas stājas spēkā pēc 2006. gada 31. decembra (26), jādara zināma Iestādei saskaņā ar Uzraudzības un Tiesas izveides nolīguma 3. protokola I daļas 1. panta 3. punktu.

Turklāt Islandes valsts iestādēm tiek atgādināts, ka saskaņā ar Valsts atbalsta pamatnostādņu 25.B.8. nodaļu jebkura pastāvošā reģionālā atbalsta shēma, kas paredz ieguldījumu atbalsta piešķiršanu pēc 2006. gada 31. decembra, jāgroza pēc vajadzības, ja tai nav grupveida atbrīvojuma, un jāpaziņo Iestādei saskaņā ar Uzraudzības un Tiesas izveides nolīguma 3. protokola I daļas 1. panta 3. punktu.

4. Secinājums

Paziņotajos atbalstāmo teritoriju plānos atspoguļotas Valsts atbalsta pamatnostādņu 25.B nodaļā izvirzītās prasības, un Iestāde var apstiprināt to reģionu plānus, kas ir piemēroti atbalsta saņemšanai saskaņā ar EEZ līguma 61. panta 3. punkta c) apakšpunktu,

IR PIEŅĒMUSI ŠO LĒMUMU.

1. pants

EBTA Uzraudzības iestāde ir nolēmusi apstiprināt ierosinājumu par atbalstāmo teritoriju plānu un atbalsta maksimālo intensitāti Islandē atbilstoši tam, kas Iestādei darīts zināms 2006. gada 10. jūlija vēstulē (atsauces Nr. 380966), kas grozīta ar 2006. gada 25. oktobra vēstuli (atsauces Nr. 395420) un papildināta ar 2006. gada 16. novembra vēstuli. Šā lēmuma 1. un 3. pielikums, kurā atspoguļoti Islandes reģionālā atbalsta plāni attiecīgi laika posmam no 2007. gada 1. janvāra līdz 2007. gada 31. decembrim (1. pielikums) un laika posmam no 2008. gada 1. janvāra līdz 2013. gada 31. decembrim (3. pielikums) ir Valsts atbalsta pamatnostādņu 25.B nodaļas neatņemama sastāvdaļa. Šā lēmuma 2. un 4. pielikumā tiek uzskaitītas visas pašvaldības, kas ir piemērotas reģionālajam atbalstam laika posmā no 2007. gada 1. janvāra līdz 2007. gada 31. decembrim (2. pielikums) un laika posmā no 2008. gada 1. janvāra līdz 2013. gada 31. decembrim (4. pielikums).

2. pants

Neietekmējot Uzraudzības un Tiesas izveides nolīguma 3. protokola I daļas 1. panta 1. punktu, to apgabalu plānam, kuri ir piemēroti reģionālā ieguldījumu atbalsta saņemšanai, jābūt piemērojamam no 2007. gada 1. janvāra līdz 2013. gada 31. decembrim.

3. pants

Šis lēmums ir adresēts Islandes Republikai.

4. pants

Autentisks ir tikai teksts angļu valodā.

Briselē, 2006. gada 6. decembris EBTA Uzraudzības iestādes vārdā — Bjørn T. GRYDELAND priekšsēdētājs Kristján Andri STEFÁNSSON Kolēģijas loceklis

(1) Turpmāk tekstā – Uzraudzības iestāde.

(2) Turpmāk tekstā – EEZ līgums.

(3) Turpmāk tekstā – Uzraudzības un Tiesas izveides nolīgums.

(4) EEZ līguma 61. un 62. panta un Uzraudzības un Tiesas izveides nolīguma 3. protokola 1. panta piemērošanas un interpretācijas pamatnostādnes, ko EBTA Uzraudzības iestāde pieņēma un izdeva 1994. gada 19. janvārī, publicētas OV L 231, OV EEZ pielikumā Nr. 32, 3.9.1994. Pamatnostādņu jaunākos grozījumus pieņēma 2006. gada 25. oktobrī. Turpmāk tekstā – Valsts atbalsta pamatnostādnes. Valsts atbalsta pamatnostādnes ir pieejamas: http://www.eftasurv.int/fieldsofwork/fieldstateaid/guidelines/

(5) 92. punkts.

(6) Atbilstoši definīcijai Eiropas Kopienu Komisijas un Eiropas Kopienu Statistikas biroja 2001. gada izdevumā “Statistiskie reģioni EBTA valstīs un kandidātvalstīs” (“Statistical regions in the EFTA countries and in the candidate countries”).

(7) Pašlaik šis rādītājs ir 2,9 iedzīvotāji uz kvadrātkilometru.

(8) 21 punkts.

(9) Apdzīvotības rādītāji balstās uz aprēķinātajiem datiem par iedzīvotājiem 2006. gada 1. oktobrī.

(10) Bruto dotācijas ekvivalents

(11) Kā noteikts I pielikumā Komisijas 2004. gada 25. februāra Regulai (EK) Nr. 364/2004, ar ko groza Regulu (EK) Nr. 70/2001, OV L 63, 28.2.2004., 22. lpp., kas iekļauta EEZ līgumā, izmantojot XV pielikuma 1.f punktu, ar EEZ Apvienotās komitejas 2004. gada 24. septembra Lēmumu Nr. 131/2004 (OV L 64, 10.3.2005., 67. lpp., un EEZ papildinājums Nr. 12, 42. lpp.), vai attiecīgās tiesības pārņemošā regulā.

(12) Apdzīvotības rādītāji balstās uz aprēķinātajiem datiem par iedzīvotājiem 2006. gada 1. aprīlī.

(13) Bruto dotācijas ekvivalents

(14) Kā noteikts I pielikumā Komisijas 2004. gada 25. februāra Regulai (EK) Nr. 364/2004, ar ko groza Regulu (EK) Nr. 70/2001, OV L 63, 28.2.2004., 22. lpp., kas iekļauta EEZ līgumā, izmantojot XV pielikuma 1.f punktu, ar EEZ Apvienotās komitejas 2004. gada 24. septembra Lēmumu Nr. 131/2004 (OV L 64, 10.3.2005., 67. lpp., un EEZ papildinājums Nr. 12, 42. lpp.), vai attiecīgās tiesības pārņemošā regulā.

(15) 81. punkts.

(16) 85. punkts.

(17) 21. punkts.

(18) 37. punkts.

(19) 38 punkts.

(20) 21. punkts.

(21) 37 punkts.

(22) 37. punkts.

(23) 38. punkts.

(24) 89. punkts.

(25) 26. punkta c) apakšpunkts.

(26) Valsts atbalsta pamatnostādņu 25.B nodaļas 11. un 90. punkts.

1. PIELIKUMS REĢIONĀLĀ ATBALSTA PLĀNS 2007. GADAM

2. PIELIKUMS PAŠVALDĪBU SARAKSTS, KAS IEKĻAUTAS REĢIONĀLĀ ATBALSTA PLĀNĀ LAIKA POSMAM NO 2007. GADA 1. JANVĀRA LĪDZ 2007. GADA 31. DECEMBRIM NUTS IV reģioni Pašvaldības Rietumu reģions (Vesturland) Akraneskaupstaður Hvalfjarðarsveit Skorradalshreppur Borgarbyggð Grundarfjarðarbær Helgafellssveit Stykkishólmsbær Eyja- og Miklaholtshreppur Snæfellsbær Dalabyggð Rietumfjordu reģions (Vestfirðir) Bolungarvíkurkaupstaður Ísafjarðarbær Reykhólahreppur Tálknafjarðarhreppur Vesturbyggð Súðavíkurhreppur Árneshreppur Kaldrananeshreppur Bæjarhreppur Strandabyggð Ziemeļrietumu reģions (Norðurland vestra) Sveitarfélagið Skagafjörður Húnaþing vestra Blönduóssbær Húnavatnshreppur Höfðahreppur Skagabyggð Akrahreppur Ziemeļaustrumu reģions (Norðurland eystra) Akureyrarkaupstaður Norðurþing Fjallabyggð Dalvíkurbyggð Grímseyjarhreppur Arnarneshreppur Eyjafjarðarsveit Hörgárbyggð Svalbarðsstrandarhreppur Grýtubakkahreppur Skútustaðahreppur Aðaldælahreppur Tjörneshreppur Þingeyjarsveit Svalbarðshreppur Langanesbyggð Austrumu reģions (Austurland) Seyðisfjarðarkaupstaður Fjarðabyggð Vopnafjarðarhreppur Fljótsdalshreppur Borgarfjarðarhreppur Breiðdalshreppur Djúpavogshreppur Fljótsdalshérað Sveitarfélagið Hornafjörður Dienvidu reģions (Suðurland) Vestmannaeyjabær Sveitarfélagið Árborg Mýrdalshreppur Skaftárhreppur Ásahreppur Rangárþing eystra Rangárþing ytra Hrunamannahreppur Hveragerðisbær Sveitarfélagið Ölfus Grímsnes- og Grafningshreppur Skeiða- og Gnúpverjahreppur Bláskógabyggð Flóahreppur

3. PIELIKUMS REĢIONĀLĀ ATBALSTA PLĀNS LAIKA POSMAM NO 2008. GADA 1. JANVĀRA LĪDZ 2013. GADA 31. DECEMBRIM